  Анжелика Тихонова корреспондент 2019-тӥ арын Ижкарын 5 мер интывылъёсты умоятозы. Со сярысь «Формирование современной городской среды» муниципал программалэн ӵектосэзъя кенешон радъян понна мер ӧрилэн пумиськоназ тодмо луиз, сое 11-тӥ южтолэзе Ижкарлэн тӧроез Олег Бекмеметьев ортчытӥз, ивортэ Ижкар администрацилэн пресс-службаез. Котырез умоятонъя но транспортъя управлениен кивалтӥсь Ольга Удалова 2019-тӥ арын трос патеръем 40 коркаос котырысь 23 азбаръёсты умоятозы шуыса ивортӥз. Со понна федерал ӵектос улсын 89 миллион манет висъяны чакламын. Озьы ик «Формирование комфортной городской среды» ӵектослы висъям коньдонлы луыса Шор площадез быдэсак выльдон ужлэсь нырысетӥ но кыкетӥ люкетъёссэ йылпумъялозы. 2019-тӥ арын солы 120 миллион манет пала висъяськоз. Со сяна, туэ программае Ижкарлэн котькуд ёросысьтыз мер интывылъёс пыртэмын. Огез соос пӧлысь Ленин ёросысь Драгунов оружейниклэсь нимзэ нуллӥсь урамысь сквер. Ӵектосъя но сметая ужкагазъёсы оштолэзь пумозь калыклэн куронъёсызъя тупатонъёс пыртозы. Лэсьтӥськон 35 миллион манет котыр усёз. Ужъёсты туэ федерал коньдэт чотын быдэстозы. Первомай ёросысь Пушкинской но Коммунаръёслэн ульчаос вожысь «Птичий» скверлы инвестор ӵектосъя но сметая ужкагазъёсты оштолэзь пумозь дасялоз. Лэсьтӥськон ужъёсты гужем федерал коньдэт чотын нуозы. Озьыен, 2019-тӥ арын «Формирование комфортной городской среды» федерал ӵектосъя оглом 252 миллион манет уже кутӥськоз. Вылӥ верам объектъёсъя торгъёсын шыръям коньдонэн Индустри ёросысь «Рябиновый» скверез но умоятыны малпаськом Ольга Удалова, Ижкарысь Котырез умоятонъя но транспортъя управленилэн кивалтӥсезСо сяна, 2018-тӥ арын куара сётонын вормем мер интывылъёсты умоятон понна мукет интыосысь коньдон кыскемын луоз. Михаил Калашниковлы 100 ар тырмонлы Октябрь ёросын конструкторлэсь нимзэ нуллӥсь сквер кылдоз. Ӵектосъя но сметая ужкагазъёс ИжГТУ дасяз, лэсьтӥськон ужъёслы инвестор коньдон висъялоз, нош интыысь коньдэт чотын пыдын ветлон сюресъёсты но машина пуктылон интыосты тупатозы. Устинов ёросысь вузкаронъя но шутэтсконъя «Столица» центр вӧзысь Ворошилов нимо урамысь скверлы муниципал коньдэт чотын ӵектосъя но сметая ужкагазъёс дасялозы. Пусйымон, туэ Ижкарысь котькуд ёрос «Формирование комфортной городской среды» программае озьы-а, тазьы-а пыртэмын. Ми яке скверез умоятӥськом, яке – Устинов ёросысь Ворошилов нимо урамысь тэлья сямен – ӵектосъёс дасяськом, кудъёссэ вуоно аръёсы улонэ пыӵатыны чакласьком. Озьы ик ӵектос улсын карысь валтӥсь площадьмы выльдӥськоз. Куарусёнозь отын вань ужъёсты быдэстыны кулэ Олег Бекмеметьев, Ижкарлэн тӧроез Тегъёс: Ижкар Удмуртия Мерлык умоятон ОлегБекмеметьев  